Document ID: 32013D0740

KOMISJONI RAKENDUSOTSUS,
7. november 2013,
millega võetakse vastu Atlandi biogeograafilises piirkonnas asuvate ühenduse tähtsusega alade seitsmes ajakohastatud loetelu
(teatavaks tehtud numbri C(2013) 7357 all)
(2013/740/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 21. mai 1992. aasta direktiivi 92/43/EMÜ looduslike elupaikade ning loodusliku loomastiku ja taimestiku kaitse kohta, (1) eriti selle artikli 4 lõike 2 kolmandat lõiku,
ning arvestades järgmist:
(1)
Direktiivi 92/43/EMÜ artikli 1 punkti c alapunktis iii osutatud Atlandi biogeograafiline piirkond hõlmab ELi Iirimaa, Madalmaade ja Ühendkuningriigi territooriumi ning osa ELi Belgia, Taani, Saksamaa, Hispaania, Prantsusmaa ja Portugali territooriumist, nagu on märgitud kõnealuse direktiivi artikli 20 kohaselt asutatud komitee (edaspidi „elupaikade komitee”) 20. aprillil 2005 heaks kiidetud biogeograafilisel kaardil.
(2)
Natura 2000 võrgustik käivitus 1995. aastal; sel on oluline osa Euroopa Liidu bioloogilise mitmekesisuse kaitsmisel ning selle tegelikku toimimist on vaja edendada.
(3)
Atlandi biogeograafilises piirkonnas asuvate ühenduse tähtsusega alade esialgne loetelu ja esimesed kuus ajakohastatud loetelu direktiivi 92/43/EMÜ tähenduses võeti vastu komisjoni otsustega 2004/813/EÜ, (2) 2008/23/EÜ, (3) 2009/96/EÜ, (4) 2010/43/EL, (5) 2011/63/EL (6) ning rakendusotsustega 2012/13/EL (7) ja 2013/26/EL (8). Direktiivi 92/43/EMÜ artikli 4 lõike 4 ja artikli 6 lõike 1 kohaselt peab asjaomane liikmesriik määrama Atlandi biogeograafilises piirkonnas asuvate ühenduse tähtsusega alade loetellu kuuluvad alad erikaitsealaks võimalikult kiiresti ja mitte hiljem kui kuue aasta jooksul, kehtestades kaitseprioriteedid ja vajalikud kaitsemeetmed.
(4)
Kui Natura 2000 võrgustikus toimuvad dünaamilised muutused, vaadatakse ühenduse tähtsusega alade loetelu läbi. Seepärast on vaja Atlandi biogeograafilises piirkonnas asuvate ühenduse tähtsusega alade loetelu ajakohastada.
(5)
Ühest küljest on Atlandi biogeograafilises piirkonnas asuvate ühenduse tähtsusega alade loetelu ajakohastamine vajalik selleks, et lisada sinna täiendavad alad, mida liikmesriigid on alates 2011. aastast pakkunud Atlandi biogeograafilises piirkonnas asuvateks ühenduse tähtsusega aladeks direktiivi 92/43/EMÜ artikli 1 tähenduses. Direktiivi 92/43/EMÜ artikli 4 lõikes 4 ja artikli 6 lõikes 1 sätestatud kohustusi tuleb lisatud täiendavatele aladele kohaldada niipea kui võimalik ning mitte hiljem kui kuue aasta jooksul alates käesoleva otsuse vastuvõtmisest.
(6)
Teisest küljest on Atlandi biogeograafilises piirkonnas asuvate ühenduse tähtsusega alade loetelu ajakohastamine vajalik selleks, et võtta arvesse pärast ELi esialgse loetelu ja kuue ajakohastatud loetelu vastuvõtmist tehtud muudatusi teabes, mille liikmesriigid on nende alade kohta esitanud. Seetõttu võib käesolevat Atlandi biogeograafilises piirkonnas asuvate ühenduse tähtsusega alade ajakohastatud loetelu käsitada kui Atlandi biogeograafilises piirkonnas asuvate ühenduse tähtsusega alade loetelu konsolideeritud versiooni. Tuleb rõhutada, et kõigi käesolevasse otsusesse lisatud alade suhtes tuleb kohaldada direktiivi 92/43/EMÜ artikli 4 lõikes 4 ja artikli 6 lõikes 1 sätestatud kohustusi niipea kui võimalik ning mitte hiljem kui kuue aasta jooksul alates ühenduse tähtsusega alade selle loetelu vastuvõtmisest, kuhu ala esimest korda lisati.
(7)
Asjaomased liikmesriigid edastasid komisjonile ettepanekud direktiivi 92/43/EMÜ artikli 1 kohaste Atlandi biogeograafilises piirkonnas asuvate ühenduse tähtsusega alade loetelude kohta ajavahemikus märtsist 2002 kuni veebruarini 2013 vastavalt kõnealuse direktiivi artikli 4 lõikele 1.
(8)
Väljapakutud alade loeteludele lisati iga ala kohta teave. Alates 2012. aastast on see teave vormistatud kooskõlas komisjoni rakendusotsusega 2011/484/EL (9).
(9)
See teave sisaldab asjaomaste liikmesriikide esitatud ala kaarti, ala nime, asukohta ja suurust ning direktiivi 92/43/EMÜ III lisas sätestatud kriteeriumide kohaldamisest tulenevaid andmeid.
(10)
Komisjon on kokkuleppel iga asjaomase liikmesriigiga koostanud esialgse loetelu, milles on nimetatud ka alad, kus asuvad esmatähtsad looduslikud elupaigatüübid või esmatähtsad liigid; selle põhjal tuleks vastu võtta Atlandi biogeograafilises piirkonnas asuvate ühenduse tähtsusega alade ajakohastatud loetelu.
(11)
Direktiivi 92/43/EMÜ artikli 11 kohaselt tehtava seire tulemusel täienevad pidevalt teadmised looduslike elupaigatüüpide ja liikide olemasolu ning leviku kohta. Seepärast on ühenduse tähtsusega alade hindamisel ja valikul ELi tasandil võetud aluseks parim sel ajal kättesaadav teave.
(12)
Teatavad liikmesriigid ei ole aga teatavate elupaigatüüpide ja liikide osas esitanud piisavalt alasid, mis vastaksid direktiivi 92/43/EMÜ nõuetele. Seepärast ei saa järeldada, et Natura 2000 võrgustik on nende elupaigatüüpide ja liikide suhtes lõplik. Arvestades, et teabe laekumisel ning liikmesriikidega kokkuleppele jõudmisel on tekkinud viivitus, tuleb vastu võtta alade ajakohastatud loetelu, mis on vaja läbi vaadata vastavalt direktiivi 92/43/EMÜ artiklile 4.
(13)
Kuna teadmised teatavate direktiivi 92/43/EMÜ I lisas esitatud looduslike elupaigatüüpide ja teatavate II lisas esitatud liikide olemasolu ja leviku kohta on endiselt puudulikud, ei tohiks otsustada, kas Natura 2000 võrgustik on täielik või mitte. Loetelu tuleks vajaduse korral läbi vaadata vastavalt direktiivi 92/43/EMÜ artiklile 4.
(14)
Rakendusotsus 2013/26/EL tuleks selguse ja läbipaistvuse huvides kehtetuks tunnistada.
(15)
Käesoleva otsusega ette nähtud meetmed on kooskõlas elupaikade komitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesoleva otsuse lisas on esitatud direktiivi 92/43/EMÜ artikli 4 lõike 2 kolmanda lõigu kohane Atlandi biogeograafilises piirkonnas asuvate ühenduse tähtsusega alade seitsmes ajakohastatud loetelu.
Artikkel 2
Rakendusotsus 2013/26/EL tunnistatakse kehtetuks.
Artikkel 3
Käesolev otsus on adresseeritud liikmesriikidele.
Brüssel, 7. november 2013

Labels: 19
20